**Jonathon Blum** (s. 30. tammikuuta 1989 Long Beach, Kalifornia, Yhdysvallat) on yhdysvaltalainen jääkiekkopuolustaja, joka pelaa DEL-liigan EHC Munchenissa. Nashville Predators varasi hänet ensimmäisellä kierroksella 23. pelaajana NHL:n varaustilaisuudessa 2007. Rightin puolelta laukovan Blumin vahvuudet ovat kiekollisessa pelissä ja rohkeudessa.

Ura
---

### Varhaiset vuodet

Blum syntyi Kalifornian Long Beachissa ja kasvoi Rancho Santa Margaritassa, noin 40 mailia Long Beachilta kaakkoon. Hän harrasti lapsena ja nuorena surffausta sekä neljä vuotta rullakiekkoa ennen kuin Blum aloitti jääkiekon California Waven joukkueessa. Hänen joukkueensa matkusti vuonna 2004 juniorijoukkueiden turnaukseen, Kanadan Brittiläisen Kolumbian Kamloopsiin, jossa Wave sijoittui toiseksi. Turnauksen aikana kykyjenetsijät huomasivat Blumin taidot ja WHL-joukkue Vancouver Giants varasi hänet samana vuonna numerolla 134.

### WHL 2005–2009

Blum WHL-joukkue Vancouver Giantsin paidassa kaudella 2007–2008.
Blum siirtyi Vancouver Giantsiin kaudeksi 2005–2006, joka toi hänelle runkosarjassa 24 pistettä. Blum voitti WHL:n mestaruuden, Ed Chynoweth Cupin keväällä 2006 ja Giants pelasi kauden päätteeksi myös Memorial Cup -lopputurnauksessa. Kaudella 2006–2007 hän oli tehoilla 8+43=51 Cody Fransonin kanssa joukkueen tehokkain puolustaja he jakoivat koko WHL:n puolustajien pistepörssin kuudennen sijan. Blum teki enemmän syöttöpisteitä kuin Franson ja sijoittui Giantsin sisäisessä syöttöpörssissä toiseksi Tim Krausin jälkeen. Hän voitti myös lukemalla +37 koko WHL:n +/–-tilaston ja pelasi CHL Top Prospects Gamessa. Giants eteni jälleen WHL-finaaleihin saakka, mutta hävisi Medicine Hat Tigersille seitsemännessä ottelussa. Memorial Cup -isäntäjoukkueena Giants pääsi kuitenkin toisen kerrain peräkkäin turnaukseen, jonka joukkue voitti.

NHL:n kykyjenetsijäpalvelu listasi Blumin 17. sijalle Pohjois-Amerikassa pelanneista kenttäpelaajista NHL:n varaustilaisuuteen 2007. Nashville Predators varasi hänet ensimmäisellä kierroksella 23. pelaajana. Blumista tuli NHL:n kaikkien aikojen ensimmäisenä Kaliforniassa syntyneenä ja kiekko-oppinsa saaneena ensimmäisellä kierroksella varattu pelaaja. Hän pelasi varauksensa jälkeen vielä kaksi kautta Giantsissa. 

Kaudella 2007–2008 Blum sijoittui tehoilla 18+45=63 koko WHL:n puolustajien pistepörssissä toiseksi Prince George Cougarsissa ja Moose Jaw Warriorsissa pelanneen Ty Wishartin jälkeen. Hän jakoi myös Giantsin sisäisen syöttöpörssin voiton Spencer Machacekin kanssa ja sijoittui sisäisessä pistepörssissä toiseksi hänen jälkeensä. Blum teki 2. joulukuuta 2007 myös joukkueen seurakohtaisen syöttöennätyksen syöttämällä neljä osumaa Giantsin voitettua Portland Winterhawksin 6–1. Samassa kuussa hän teki kolmivuotisen tulokassopimuksen Nashville Predatorsin kanssa. Blum valittiin kauden päätteeksi WHL:n läntisen konferenssin toiseen tähdistökentälliseen.

Viimeisellä WHL-kaudellaan 2008–2009 sijoittui tehoilla 16+50=66 liigan puolustajien pistepörssissä kolmanneksi edellään Calgary Hitmenin Paul Postma ja joukkuetoveri Brent Regner. Kevään 2009 pudotuspeleissä hän voitti pelipaikastaan huolimatta koko joukkueen sisäisen pistepörssin sekä WHL:n puolustajien pistepörssin tehoilla 7+11=18. Blum palkittiin kauden päätteeksi WHL:n (Bill Hunter Memorial Trophy) ja koko CHL:n parhaana puolustajana. Hänet valittiin WHL:n läntisen konferenssin sekä koko CHL:n ensimmäiseen tähdistökentälliseen. Giantsin seurakohtaisista saavutuksista hän voitti joukkueen parhaan puolustajan ja urheiluhenkisimmän pelaajan palkinnon. Blum jakoi myös joukkueen arvokkaimman pelaajan palkinnon Casey Pierro-Zabotelin kanssa. Hän edusti keväällä 2009 myös viiden playoff-ottelun verran Nashville Predatorsin farmijoukkuetta, AHL-joukkue Milwaukee Admiralsia puolivälierissä Houston Aerosia vastaan.

### Ammattilaisura

Kaudeksi 2009–2010 Blum siirtyi kokonaan Nashville Predatorsin organisaatioon ja pelasi koko kauden AHL:ää Milwaukee Admiralsissa. Hän teki runkosarjassa tulokaspuolustajalle hyvät tehot 11+30=41. Blum oli joukkueen eniten maaleja tehnyt puolustaja. Hän jakoi kevään 2010 pudotuspeleissä seitsemällä syötöllään koko Admiralsin sisäisen syöttöpörssin voiton Andreas Thuressonin kanssa. Chicago Wolves vei joukkueelta kuitenkin ensimmäisen playoff-sarjan seitsemän ottelun jälkeen.

Blum aloitti farmissa myös kauden 2010–2011. Hänet kutsuttiin ylös Predatorsin NHL-miehistöön 22. helmikuuta 2011 ja hän pelasi jo samana iltana ensimmäisen NHL-ottelunsa Columbus Blue Jacketsia vastaan. Blum sai ottelussa jääaikaa noin 16 minuuttia. Hänen NHL-uransa avausmaali syntyi viisi päivää myöhemmin samaa joukkuetta vastaan Mathieu Garonin taakse. Blum pelasi lähes koko loppukauden Predatorsissa, kun myös Alexander Sulzerin kauppaaminen siirtotakarajalla Florida Panthersiin antoi hänelle paikan kokoonpanosta. Yhteensä Blum pelasi kauden aikana 23 runkosarjaottelua tehoin 3+5=8 sekä 12 playoff-ottelua tehden kaksi syöttöpistettä. Kevään 2011 pudotuspelien ensimmäisessä ottelussa hän oli vaarassa loukkaantua Anaheim Ducksin Bobby Ryanin potkaistessa Blumia luistimellaan Predatorsin maalin takana. Ryan ei saanut tilanteesta jäähyä, mutta tuomittiin ottelun jälkeen kahden ottelun pelikieltoon.

Syksyn 2011 harjoitusleirin päätteeksi Blum sai paikan Predatorsin NHL-miehistöstä. Hän on käynyt kuitenkin kauden 2011–2012 aikana myös farmijoukkue Admiralsissa joulukuussa, mutta palasi taas kolmen siellä pelatun ottelun jälkeen takaisin Nashvilleen.

### Maajoukkueura

Blum pelasi alle 20-vuotiaiden MM-kilpailuissa vuosina 2008 ja 2009. Hän toimi jälkimmäisessä turnauksessa Yhdysvaltojen kapteenina. Blum oli voittamassa myös alle 18-vuotiaiden Ivan Hlinkan muistoturnauksen hopeaa vuonna 2006.

Muuta
-----

Blum valmistui ylioppilaaksi Trabuco Hills High Schoolista. Pian tämän jälkeen hänen perheensä talo syttyi kaasuvuodon takia tuleen 2. huhtikuuta 2004 ja Blumin kaksoissisko Ashley kuoli. Hänen perheenseensä kuuluu myös kaksi sisarpuolta, isoveli ja -sisko.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2004–2005 | California Wave | Minor-CA | 55 | 15 | 50 | 65 | 65 | – | – | – | – | – |
| 2005–2006 | Vancouver Giants | WHL | 61 | 7 | 17 | 24 | 25 | 18 | 1 | 7 | 8 | 16 |
|  | Vancouver Giants | M-Cup | – | – | – | – | – | 5 | 1 | 1 | 2 | 2 |
| 2006–2007 | Vancouver Giants | WHL | 72 | 8 | 43 | 51 | 48 | 22 | 3 | 6 | 9 | 8 |
|  | Vancouver Canucks | M-Cup | – | – | – | – | – | 5 | 0 | 1 | 1 | 0 |
| 2007–2008 | Vancouver Giants | WHL | 64 | 18 | 45 | 63 | 44 | 10 | 3 | 4 | 7 | 10 | Kakkostähdistö |  |  |  |  |  | JMM | 6 | 0 | 1 | 1 | 0 |
| 2008–2009 | Vancouver Giants | WHL | 51 | 16 | 50 | 66 | 30 | 17 | 7 | 11 | 18 | 6 | Ykköstähdistö |  |  |  |  |  | JMM | 6 | 2 | 2 | 4 | 0 |
|  | Milwaukee Admirals | AHL | – | – | – | – | – | 5 | 0 | 0 | 0 | 0 |
| 2009–2010 | Milwaukee Admirals | AHL | 80 | 11 | 30 | 41 | 32 | 7 | 1 | 7 | 8 | 0 |
| 2010–2011 | Milwaukee Admirals | AHL | 54 | 7 | 27 | 34 | 20 | 1 | 0 | 0 | 0 | 0 |
|  | Nashville Predators | NHL | 23 | 3 | 5 | 8 | 8 | 12 | 0 | 2 | 2 | 0 |
| 2011–2012 | Milwaukee Admirals | AHL | 47 | 4 | 22 | 26 | 36 | – | – | – | – | – |
|  | Nashville Predators | NHL | 33 | 3 | 4 | 7 | 6 | – | – | – | – | – |
| 2012–2013 | Milwaukee Admirals | AHL | 33 | 1 | 10 | 11 | 16 | – | – | – | – | – |
|  | Nashville Predators | NHL | 35 | 1 | 6 | 7 | 6 | – | – | – | – | – |
| 2013–2014 | Iowa Wild | AHL | 54 | 7 | 22 | 29 | 23 | – | – | – | – | – |
|  | Minnesota Wild | NHL | 15 | 0 | 1 | 1 | 0 | – | – | – | – | – |
| 2014–2015 | Iowa Wild | AHL | 66 | 12 | 25 | 37 | 18 | – | – | – | – | – |
|  | Minnesota Wild | NHL | 4 | 0 | 1 | 1 | 2 | – | – | – | – | – |
| 2015–2016 | Admiral Vladivostok | KHL | 55 | 8 | 22 | 30 | 45 | 5 | 0 | 1 | 1 | 4 |
| 2016–2017 | Admiral Vladivostok | KHL | 36 | 2 | 19 | 21 | 20 | 4 | 0 | 1 | 1 | 6 |
| 2017–2018 | Admiral Vladivostok | KHL | 43 | 1 | 18 | 19 | 4 | – | – | – | – | – |  |  |  |  |  |  | OK | 5 | 0 | 0 | 0 | 0 |
|  | HK Sotši | KHL | 10 | 0 | 3 | 3 | 0 | 5 | 1 | 3 | 4 | 0 |
| 2018–2019 | Dinamo Minsk | KHL | 35 | 3 | 7 | 10 | 27 | – | – | – | – | – |
| 2019–2020 | Färjestad BK | SHL | 51 | 8 | 25 | 33 | 20 | – | – | – | – | – |
| 2020–2021 | Färjestad BK | SHL | 46 | 3 | 10 | 13 | 10 | 6 | 1 | 4 | 5 | 0 |
| 5 kautta | yhteensä | NHL | 110 | 7 | 17 | 24 | 22 | 12 | 0 | 2 | 2 | 0 |
| 7 kautta | yhteensä | AHL | 335 | 42 | 137 | 179 | 145 | 16 | 1 | 8 | 9 | 4 |
| 4 kautta | yhteensä | KHL | 179 | 14 | 69 | 83 | 96 | 14 | 1 | 5 | 6 | 10 |
| 2 kautta | yhteensä | SHL | 97 | 11 | 35 | 46 | 30 | 6 | 1 | 4 | 5 | 0 |

Lähteet
-------

* Jonathon Blum The Internet Hockey Databasessa (englanniksi)
* Jonathon Blum Legends of Hockey -sivustolla (englanniksi)
* Jonathon Blum *Elite Prospects*. Everysport Media Group AB.  (englanniksi)
* Jonathon Blum Jatkoaika.comissa (Internet Archive)

### Viitteet

1. ↑  Jonathon Blum at eliteprospects.com *www.eliteprospects.com*. Viitattu 21.4.2022. (englanniksi)
2. 1 2  Jatkoaika.com
3. 1 2 3 4 5  EliteProspects
4. 1 2 3  Whicker, Mark: Gamut of emotions  20.5.2007. OC Register.  Arkistoitu 23.10.2012. Viitattu 5.1.2012. (englanniksi)
5. 1 2  Burnside, Scott: Blum's hockey dream helps heal past personal wounds  23.6.2007. ESPN. Viitattu 5.1.2012. (englanniksi)
6. ↑  Wood, Dan: Blum puts California on hockey map  23.6.2007. OC Register. Viitattu 5.1.2012. (englanniksi)
7. ↑  Peterson, Torie: Glencross on re-signing with Flames  17.12.2007. CBC. Viitattu 5.1.2012. (englanniksi)
8. ↑  Giants Pound Cougars 6–0  15.3.2009. OursSports Central. Viitattu 5.1.2012. (englanniksi)
9. ↑  Predators Reduce Training Camp Roster to 38  25.9.2010. Nashville Predators. Viitattu 5.1.2012. (englanniksi)
10. ↑  Preds Recall Defenseman Jon Blum From Milwaukee  22.2.2011. Nashville Predators. Viitattu 5.1.2012. (englanniksi)
11. ↑  Blue Jackets 4, Predators 0  22.2.2011. Nashville Predators.  Arkistoitu 5.4.2011. Viitattu 5.1.2012. (englanniksi)
12. ↑  Predators score 3 goals in 3rd period to slip past Jackets  27.2.2011. The Sport Network. Viitattu 5.1.2012. (englanniksi)
13. ↑  Ducks' Ryan suspended two games for stomping incident  16.4.2011. The Sport Network.  Arkistoitu 19.4.2011. Viitattu 5.1.2012. (englanniksi)
14. ↑  Törkeä temppu toi Anaheimin tähtihyökkääjälle pelikieltoa – katso video  17.4.2011. Ilta-Sanomat. Viitattu 5.1.2012. [vanhentunut linkki]
15. ↑  Preds Assign Jonathon Blum To Milwaukee  12.12.2011. Nashville Predators. Viitattu 5.1.2012. (englanniksi)
16. ↑  Preds Recall Blum and Geoffrion From AHL  19.12.2011. Nashville Predators. Viitattu 5.1.2012. (englanniksi)